
Θέμα: Σχετικά με το έγγραφο για τις άδειες να ενημερώσουμε τη Διεύθυνση Α’ Αθήνας ότι οι εκπαιδευτικοί δεν αποτελούν τη γραμματειακή υποστήριξη της διεύθυνσης και δεν υπάρχει περίπτωση να αποδεχτούμε τεχνάσματα για την περικοπή αδειών! Να παρθεί πίσω το έγγραφο!
Ένα απαράδεκτο πρωτοφανές έγγραφο από την αναπληρώτρια προϊσταμένη του Γ’ τμήματος προσωπικού της Α’ διεύθυνσης ήρθε στα σχολεία και προς τις/τους διευθυντές/ντριες και προϊσταμένες/ους, με το οποίο απαιτεί πλέον οι χορηγηθείσες άδειες των εκπαιδευτικών να κατατίθενται αποκλειστικά σε έντυπη μορφή στη διεύθυνση, απειλώντας μάλιστα ότι δεν θα γίνονται αποδεκτές αποστολές μέσω ηλεκτρονικού ταχυδρομείου. Και με ποια δικαιολογία; Για την ορθή και έγκαιρη ενημέρωση των ατομικών φακέλων των εκπαιδευτικών των σχολείων, οι οποίοι τηρούνται στο αρχείο της Διεύθυνσης, όπως γράφει!
Την ώρα που τα σχολεία λειτουργούν στα όρια της εξουθένωσης, με τους εκπαιδευτικούς να σηκώνουν καθημερινά τεράστιο διοικητικό, παιδαγωγικό και γραφειοκρατικό βάρος, η ΔΙΠΕ Α’ Αθήνας επιλέγει να τα φορτώσει με το βάρος των δικών της ευθυνών και μάλιστα χρησιμοποιώντας ως άλλοθι την έγκαιρη ενημέρωση των φακέλων. Αυτοί που μας έχουν κυριολεκτικά «πνίξει» με το ψηφιακό κράτος, τώρα αρνούνται και τη χρήση των μέιλ.
Να ενημερώσουμε τη διοίκηση ότι η κατάσταση έχει φτάσει στο απροχώρητο. Δε φτάνει που το υπουργείο και η Α’ διεύθυνση προσπαθούν να καλύψουν ότι να ‘ναι φορτώνοντάς το στην πλάτη των εκπαιδευτικών (δε θα ξεχάσουμε ότι στο πρόσφατο παρελθόν καλέστηκαν οι εκπαιδευτικοί να κάνουν έλεγχο μέχρι και στα σχολικά κτήρια), δε φτάνει που η διεύθυνση στέλνει εντολές το βράδυ με ώρα λήξης το επόμενο πρωί, τώρα ξεπέρασε τον εαυτό της!
Η συγκεκριμένη οδηγία δεν αποτελεί απλώς μια διοικητική επιλογή. Αποτελεί πολιτική αντίληψη που αντιμετωπίζει τις/τους εκπαιδευτικούς ως τη γραμματειακή υποστήριξη της διεύθυνσης και κάθε φορά μετακυλήει σε αυτές/ούς όλα τα προβλήματα. Κάνει το «καλό παιδί» στο υπουργείο και φορτώνει τα σχολεία με τις ανεπάρκειες που αυτό δημιουργεί! Ε, ως εδώ! 
Να της θυμίσουμε λοιπόν, μια και φαίνεται δεν το γνωρίζει ότι οι εκπαιδευτικοί δεν αποτελούν τη γραμματειακή υποστήριξη της διεύθυνσης και ειδικά για τα νηπιαγωγεία οι προϊσταμένες/οι έχουν τμήμα, δεν έχουν ούτε μία ώρα μείωση ωραρίου για διοικητικό έργο και είναι επιφορτισμένες/οι με την πλήρη λειτουργία των μονάδων τους.

Αντί να στηριχθούν τα σχολεία με ουσιαστικά μέτρα και προσωπικό, οι διευθυντές/ντριες, προϊσταμένες/οι και οι εκπαιδευτικοί καλούνται ξανά να λειτουργούν ως διανομείς εγγράφων, μέσα σε ένα ήδη ασφυκτικό εργασιακό περιβάλλον.

Πραγματικός στόχος της Διεύθυνσης είναι ο δραστικός περιορισμός του δικαιώματος στην άδεια.
Καταγγέλλουμε τη στάση της Α΄ ΔΙΠΕ ΑΘΗΝΑΣ και απαιτούμε:

- την άμεση ανάκληση της οδηγίας για τη γραπτή κατάθεση εντύπων, την πλήρη αποδοχή της ηλεκτρονικής αποστολής εγγράφων και την πλήρη ψηφιοποίηση των διαδικασιών για τις άδειες.

- τη μείωση του διοικητικού φόρτου των προϊσταμένων και όχι την προσθήκη νέων βαρών.

- τη μείωση της γραφειοκρατίας που εξαντλεί καθημερινά τα σχολεία και τους εκπαιδευτικούς.
Οι εκπαιδευτικοί δεν είμαστε πολυεργαλεία!
Απαιτούμε η  διοίκηση να διευκολύνει το έργο των σχολείων — όχι να το υπονομεύει.
Η πρόεδρος                                      Ο γραμματέας

                                      Ρέππα Ντίνα                                   Μαρούτας Γιάννης

